SMJERNICE ZA ČUVANJE OSOBNIH PODATAKA

Ove Smjernice za čuvanje osobnih podataka („Smjernice“) primjenjuju se na obradu osobnih podataka od strane Središnjeg registra osiguranika („REGOS“). 
REGOS je voditelj obrade osobnih podataka (i) osiguranika, drugih osoba koje ostvaruju primitke prema kojima postoji obveza obračuna doprinosa za mirovinsko osiguranje odnosno naknade te članova obveznih mirovinskih fondova („osiguranici“), (ii) obveznika uplate doprinosa za mirovinsko osiguranje, kada se radi o fizičkim osobama, (iii) radnika REGOS-a, (iv) kandidata za zapošljavanje u REGOS-u, (v) članova upravnog vijeća REGOS-a i (vi) poslovnih partnera REGOS-a. 
1. SVRHA SMJERNICA
Svrha ovih Smjernica je osigurati da se osobni podaci koje REGOS obrađuje odgovarajuće čuvaju i štite, da se takvi osobni podaci čuvaju samo onoliko koliko je to potrebno te da se osobni podaci koji više nisu potrebni na siguran način izbrišu ili unište. 
Kako bi se osigurala usklađenost REGOS-a s propisima o zaštiti osobnih podataka, svi radnici REGOS-a trebali bi postupati u skladu s uputama vezano uz zaštitu osobnih podataka koje REGOS obrađuje danim u ovim Smjernicama.
2. PODRUČJE PRIMJENE SMJERNICA
Ove Smjernice primjenjuju na sve ustrojstvene jedinice i radnike REGOS-a na način da se svi radnici moraju pridržavati Smjernica i razdoblja čuvanja podataka koji su njima određeni.
Smjernice se primjenjuju na sve evidencije osobnih podataka koje čuva REGOS i treće strane koje obrađuju osobne podatke za REGOS. REGOS će osigurati da njegovi vanjski pružatelji usluge obrade osobnih podataka poštuju odredbe ovih Smjernica.
3. NAČELA ČUVANJA OSOBNIH PODATAKA
U okviru obavljanja svoje djelatnosti REGOS prikuplja različite kategorije osobnih podataka.
REGOS nastoji osigurati da se čuvaju samo oni osobni podaci koji su potrebni ili koje je REGOS dužan obrađivati sukladno propisima te nastoji da se takvi osobni podaci čuvaju samo u rokovima propisanim zakonom i drugim propisima. 
Kod većine svojih obrada osobnih podataka REGOS je obvezan trajno čuvati prikupljene osobne podatke, osobito kada je riječ o osobnim podacima korisnika (osiguranika i obveznika). 
U određenim slučajevima REGOS će čuvati prikupljene osobne podatke onoliko koliko je to nužno i preporučljivo u kontekstu važećeg roka zastare. 
U određenim okolnostima može biti potrebno čuvati osobne podatke duže vrijeme kako bi se ispunili zakonski i drugi propisi, u svrhu dokazivanja u sudskim ili drugim postupcima ili zbog operativnih potreba REGOS-a. Naime, preuranjeno brisanje ili uništenje osobnih podataka ponekad bi moglo rezultirati nepoštivanjem primjenjivih propisa, nemogućnošću obrane u sudskim ili drugim postupcima, operativnim poteškoćama ili štetama.

U slučajevima kada ne postoji obveza trajnog čuvanja osobnih podataka, nakon proteka određenog razdoblja čuvanja za pojedine kategorije osobnih podataka, REGOS će preispitati postoji li neka od iznimki predviđenih ovim Smjernicama kada se osobni podaci mogu čuvati i dulje od predviđenog razdoblja čuvanja. Ako takva iznimka ne postoji, osobni podaci će se na odgovarajući način uništiti ili izbrisati. 
Određena razdoblja čuvanja na odgovarajući način će se provesti kroz odgovarajuće obrade osobnih podataka koje vodi REGOS.
4. RAZDOBLJE ČUVANJA ZA POJEDINE OBRADE OSOBNIH PODATAKA
Prilikom određivanja razdoblja čuvanja osobnih podataka, REGOS će voditi računa o mjerodavnim zakonima i drugim propisima, vlastitim internim aktima, interesima osiguranika, radnika i kandidata za zapošljavanje, preporukama nadzornih tijela i drugim okolnostima koje su relevantne kako bi se odredilo adekvatno vrijeme čuvanja za pojedine kategorije osobnih podataka. Kod svake nove obrade REGOS će razmotriti je li predloženo razdoblje čuvanja osobnih podataka doista nužno za ostvarenje određene svrhe obrade.
REGOS će u većem broju slučajeva biti dužan trajno čuvati neke osobne podatke osiguranika. Naime, sukladno propisima REGOS je dužan trajno čuvati sve podatke i evidencije koje se vode sukladno važećim propisima (uključujući provedene radne postupke u registru te promjene), a koje se odnose na (i) otvaranje i zatvaranje osobnog računa, (ii) plaćanje doprinosa, (iii) postupanje sa sredstvima na prolaznom i privremenom računi i (iv) prosljeđivanje sredstava. Dakle, obrada navedenih osobnih podataka je nužna radi poštivanja pravne obveze REGOS-a da obrađuje osobne podatke, koja proizlazi iz hrvatskog zakonodavstva.  
Nadalje, REGOS će u određenim slučajevima osobne podatke osiguranika čuvati trajno, kako bi sukladno propisima izvršavao svoje obveze i službene ovlasti, ali i radi ostvarenja interesa samih osiguranika da ostvare prava koja im pripadaju s naslova mirovinskog osiguranja. 
Slijedom navedenog, REGOS će trajno čuvati osobne podatke koje obrađuje u okviru sljedećih obrada:
· obrade podataka o osiguranicima, obveznicima i osiguranju,
· obrade podataka o članstvu u obveznim mirovinskim društvima i kategoriji obveznih mirovinskih fondova,
· vođenje evidencije osobnih računa,
· raspored povezanih uplata doprinosa I. stupa po osiguranicima,
· raspored povezanih uplata doprinosa II. stupa po osiguranicima i prosljeđivanje u obvezna mirovinska društva i obvezne mirovinske fondove,
· obrada podataka iz Obrasca R-S i Obrasca R-Sm,
· obrada podataka iz Obrasca JOPPD.
Kada je riječ o obradi osobnih podataka radnika REGOS-a, određene podatke REGOS sukladno zakonskim i drugim propisima čuva trajno (npr. evidenciju o radnicima, isplatne liste plaća itd.). Međutim, neke osobne podatke radnika REGOS neće čuvati trajno, nego kroz određeno vremensko razdoblje, kako je određeno internim aktima REGOS-a koji se navode u nastavku.
Razdoblje čuvanja za pojedine vrste osobnih podataka, odnosno dokumenata koji sadrže osobne podatke detaljno je navedeno u prilogu Pravilnika o zaštiti i obradi arhivskog i registraturnog gradiva („Pravilnik“) koje je donijelo Upravno vijeće REGOS-a. 

5. [bookmark: _GoBack]POSTUPANJE S PODACIMA TIJEKOM RAZDOBLJA ČUVANJA
Pri čuvanju osobnih podataka REGOS vodi računa o tome da svaka obrada bude poštena, proporcionalna i u skladu sa svrhama za koje se osobni podaci prikupljaju. REGOS će nastojati da svi osobni podaci koje prikuplja budu točni i ažurni, u mjeri u kojoj je REGOS obaviješten o promjenama podataka) te da se osobni podaci koji više nisu potrebni pravovremeno izbrišu ili unište (ako je to dopustivo sukladno mjerodavnim propisima). 
REGOS će osigurati da svi osobni podaci koje obrađuju budu na adekvatan način zaštićeni primjerenim tehničkim, fizičkim i organizacijskim mjerama, kako bi se zaštitila njihova povjerljivost i sigurnost.
6. NAČELA BRISANJA I UNIŠTAVANJA OSOBNIH PODATAKA
Kada osobni podaci više nisu potrebni za svrhu u koju su se obrađivali i kada to dopuštaju mjerodavni propisi, treba ih ukloniti. Uklanjanje osobnih podataka provodi se sigurnim brisanjem ili uništenjem.
Moguće je da će u određenim slučajevima neki osobni podaci, odnosno evidencije osobnih podataka biti prebačeni u arhiv, sukladno mjerodavnim propisima.
Odluke o čuvanju, odnosno prestanku čuvanja osobnih podataka (izlučivanju arhivske građe) donose se u skladu s ovim Smjernicama i mjerodavnim propisima. 
U nekim se slučajevima primjenjuje iznimka od načela uništavanja osobnih podataka  (npr. u slučaju postojanja sudskog postupka), a ta iznimka se obvezom čuvanja podataka. Ona zamjenjuje svako primjenjivo čuvanje osobnih podataka i tada se osobni podaci čuvaju sve do primitka obavijesti službenika za zaštitu osobnih podataka da više nisu potrebni.
Fizičke evidencije osobnih podataka uništavaju se na način da se usitne kroz rezalice papira i potom odlažu u plastične vreće i predaju na industrijsku preradu ovlaštenom društvu. Na taj način sprječava se mogućnosti uvida neovlaštenih osoba u podatke sadržane u predmetnom dokumentu. 
Osobni podaci koji su u elektroničkom obliku uništavaju se odnosno brišu u dogovoru s informatičkim odjelom, kako bi se osiguralo da su obrisane i moguće sigurnosne pohrane. 
O svakom uništenju ili brisanju osobnih podataka treba obavijestiti službenika za zaštitu osobnih podataka REGOS-a te izraditi odgovarajući zapisnik koji će sadržavati naznaku osobnih podataka koji su uništeni ili brisani, datum uništenja i ime osobe koja je odobrila takvu radnju. 
7. KOME SE ISPITANIK MOŽE OBRATITI S UPITIMA O ZAŠTITI OSOBNIH PODATAKA
Za bilo kakve dodatne informacije ispitanik se može obratiti REGOS-u odnosno REGOS-ovom službeniku za zaštitu podataka putem emaila na adresu: zastitapodataka@regos.hr.
8. IZMJENA SMJERNICA I PROČIŠĆENA VERZIJA
Ove Smjernice primjenjuju se od 25. svibnja 2018. te se mogu povremeno mijenjati.
Zadnja verzija ovih Smjernica, koja će uvijek biti mjerodavna za obradu osobnih podataka, dostupna je na intranet stranici REGOS-a.
